รัฐบาลไทย-ข่าวทำเนียบรัฐบาล-คกก.โรคติดต่อฯ เห็นชอบแผน 5 ปีเฝ้าระวังป้องกันควบคุมโรคติดต่อ
วันพุธที่ 19 ตุลาคม 2565
คกก.โรคติดต่อฯ เห็นชอบแผน 5 ปีเฝ้าระวังป้องกันควบคุมโรคติดต่อ
รองนายกรัฐมนตรีและรัฐมนตรีว่าการกระทรวงสาธารณสุข ประชุมคณะกรรมการโรคติดต่อแห่งชาติ เห็นชอบร่างแผนปฏิบัติการเฝ้าระวัง ป้องกัน และควบคุมโรคติดต่อ ปี 2566-2570 ยกเลิกระเบียบเปรียบเทียบความผิดฝ่าฝืนไม่สวมหน้ากาก
รองนายกรัฐมนตรีและรัฐมนตรีว่าการกระทรวงสาธารณสุข ประชุมคณะกรรมการโรคติดต่อแห่งชาติ เห็นชอบร่างแผนปฏิบัติการเฝ้าระวัง ป้องกัน และควบคุมโรคติดต่อ ปี2566-2570ยกเลิกระเบียบเปรียบเทียบความผิดฝ่าฝืนไม่สวมหน้ากาก ไฟเขียวร่างกฎหมายจ่ายชดเชยความเสียหายจากการเฝ้าระวัง ป้องกัน ควบคุมโรค และค่าชดเชยเยียวยาเจ้าพนักงานควบคุมโรคติดต่อที่ติดเชื้อเจ็บป่วยขณะปฏิบัติงาน ลุยจัดกิจกรรม อสม.ส่งต่อภูมิคุ้มกัน ป้องกันกลุ่ม608เพิ่มการฉีดเข็มกระตุ้น
วันนี้ (19ตุลาคม2565)ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุมคณะกรรมการโรคติดต่อแห่งชาติ ครั้งที่8/2565โดยมีนพ.โอภาส การย์กวินพงศ์ ปลัดกระทรวงสาธารณสุข นพ.ธเรศ กรัษนัยรวิวงค์ รักษาราชการแทนอธิบดีกรมควบคุมโรคผู้บริหารและกรรมการโรคติดต่อแห่งชาติจากหน่วยงานที่เกี่ยวข้อง เข้าร่วม โดยนายอนุทินกล่าวว่า วันนี้ที่ประชุมได้รับทราบความคืบหน้าการบริหารจัดการสถานการณ์โรคโควิด19ภายหลังประกาศเป็นโรคติดต่อที่ต้องเฝ้าระวัง ซึ่งกําหนดให้คณะกรรมการโรคติดต่อจังหวัด/กทม. จัดทําและส่งแผนปฏิบัติการควบคุมโรคโควิด19รองรับ การเป็นโรคติดต่อที่ต้องเฝ้าระวัง รวมถึงมีการซักซ้อมแผนฯ เพื่อรองรับสายพันธุ์XBBยืนยันว่ายังมีระบบเฝ้าระวังและติดตามอย่างต่อเนื่อง ส่วนการให้บริการวัคซีนโควิด19สะสม143.5ล้านโดส โดยเด็กอายุ6เดือน -4ปี ที่เริ่มฉีดตั้งแต่วันที่12ตุลาคม2565อยู่ระหว่างการติดตามผล
สําหรับแผนบริหารจัดการวัคซีน ในช่วงเดือนพฤศจิกายน จะมีวัคซีน5ล้านโดส สําหรับเป็นเข็มกระตุ้น2.8ล้านโดส เด็กอายุ5-11ปี1ล้านโดส อายุ12-17ปี ที่ไม่เคยรับวัคซีนและผู้ที่เคยติดเชื้อ1แสนโดส ผู้อายุ18ปีขึ้นไปที่ไม่เคยรับวัคซีนและผู้ที่เคยติดเชื้อ1แสนโดส และเด็กอายุ6เดือน -4ปี1ล้านโดส ส่วนกลุ่ม608ที่ฉีดเข็มกระตุ้นเพียง43.4%จะมีการจัดกิจกรรมรวมพลัง อสม.ส่งต่อภูมิคุ้มกัน ป้องกัน608ให้ปลอดภัย โดยจะประชุมมอบนโยบายและแนวทางการเร่งสร้างเสริมภูมิคุ้มกันสู่608ให้ อสม.และสํานักงานสาธารณสุขจังหวัด วันที่21ตุลาคม2565โดยใช้กลยุทธ์ อสม.เป็นตัวเชื่อมในการรณรงค์
นายอนุทินกล่าวต่อว่า ที่ประชุมยังมีการพิจารณาเห็นชอบอีก5เรื่องสําคัญ คือ1.ร่างแผนปฏิบัติการเฝ้าระวัง ป้องกัน และควบคุมโรคติดต่อหรือโรคระบาด พ.ศ.2566-2570ตาม พ.ร.บ.โรคติดต่อ พ.ศ.2558เพื่อให้ประเทศไทยมีระบบเฝ้าระวัง ป้องกัน และควบคุมโรคติดต่อที่มีประสิทธิภาพ เป็นกรอบแนวทางการจัดทําแผนฯในเขตพื้นที่จังหวัด/กทม. มี5ยุทธศาสตร์สําคัญคือ พัฒนานโยบาย มาตรการ กฎหมาย และกลไกการบริหารจัดการการป้องกันควบคุมโรคติดต่อ,พัฒนาโครงสร้างพื้นฐานและยกระดับการเฝ้าระวังป้องกันควบคุมโรคติดต่อ,ยกระดับการจัดการภาวะฉุกเฉินจากโรคติดต่อ,พัฒนากําลังคนและเครือข่ายความร่วมมือระดับชาติและนานาชาติ และพัฒนาการสื่อสารความเสี่ยงและระบบสนับสนุนการป้องกันควบคุมโรคติดต่อ ซึ่งจะเสนอให้คณะรัฐมนตรีเห็นชอบต่อไป
2.ร่างระเบียบคณะกรรมการโรคติดต่อแห่งชาติ เรื่อง ยกเลิกระเบียบคณะกรรมการโรคติดต่อแห่งชาติว่าด้วยหลักเกณฑ์การเปรียบเทียบความผิด กรณีฝ่าฝืนหรือไม่ปฏิบัติตามมาตรา34 (6) 3.ร่างกฎกระทรวงการจ่ายค่าทดแทนเพื่อชดเชยความเสียหายจากการเฝ้าระวัง การป้องกัน และการควบคุมโรคติดต่อ พ.ศ. ... ซึ่งกําหนดให้ผู้เสียหายยื่นคําขอต่อสํานักงานสาธารณสุขจังหวัดหรือสํานักอนามัย กทม. ภายใน90วัน นับตั้งแต่รู้ความเสียหาย และรายงานคณะกรรมการโรคติดต่อจังหวัด/กทม.ภายใน7วัน ซึ่งจะพิจารณาค่าทดแทนชดเชยความเสียหายให้เสร็จภายใน30วัน หากค่าทดแทนไม่เกิน1แสนบาทจะเสนอไปกรมควบคุมโรคดําเนินการจ่าย หากเกิน1แสนบาทเสนอเรื่องไปคณะกรรมการโรคติดต่อชาติพิจารณาจ่าย ซึ่งรายการในการจ่ายค่าทดแทน มีทั้งค่าใช้จ่ายในการรักษาพยาบาล ค่าฟื้นฟูสมรรถภาพทางร่างกาย ค่าขาดประโยชน์ทํามาหาได้ ผู้เสียหายถึงแก่ความตาย ค่าเสียหายเกิดขึ้นกับทรัพย์สิน เป็นต้น
4.ร่างระเบียบกระทรวงสาธารณสุขว่าด้วยการเบิกจ่ายค่าชดเชยให้แก่เจ้าหน้าที่ซึ่งปฏิบัติงานด้านการเฝ้าระวัง การสอบสวนโรค การป้องกัน หรือการควบคุมโรคติดต่อหรือโรคระบาด พ.ศ. ... เพื่อให้เจ้าหน้าที่ซึ่งติดเชื้อหรือเป็นโรคติดต่อที่ต้องเฝ้าระวัง โรคติดต่ออันตราย โรคระบาดจากการปฏิบัติหน้าที่ ได้รับค่าชดเชย ครอบคลุมทั้งสังกัดส่วนกลาง ภูมิภาค กทม. และส่วนท้องถิ่น โดยกรณีเสียชีวิต/ทุพพลภาพถาวร ได้รับค่าชดเชย25เท่าของค่าครองชีพ/เงินเดือน ต้องไม่ต่ํากว่า4แสนบาท กรณีสูญเสียอวัยวะ พิการ ได้รับอันตรายสาหัส บาดเจ็บรักษาเกิน20วันขึ้นไป ได้รับค่าชดเชย12.5เท่าของค่าครองชีพ/เงินเดือน ต้องไม่ต่ํากว่า2.4แสนบาท แต่ไม่เกิน4แสนบาท และกรณีติดเชื้อและได้รับการรักษาตั้งแต่7วัน แต่ไม่เกิน20วัน ได้รับค่าชดเชยไม่เกิน1แสนบาท ซึ่งจะใช้งบประมาณ/เงินนอกงบประมาณของกรมควบคุมโรค และ5.ร่างระเบียบกระทรวงสาธารณสุข ว่าด้วยการชดใช้ค่าใช้จ่ายในการดําเนินการแทนของเจ้าพนักงานควบคุมโรคติดต่อ ในกรณีที่ผู้รับคําสั่งจากเจ้าพนักงานควบคุมโรคติดต่อละเลยไม่ดําเนินการตามคําสั่ง พ.ศ. ... หากเจ้าพนักงานควบคุมโรคติดต่อได้ออกคําสั่งให้ผู้ใดดําเนินการ แล้วผู้นั้นละเลยไม่ดําเนินการในเวลาที่กําหนด เป็นเหตุให้เจ้าพนักงานควบคุมโรคติดต่อต้องดําเนินการแทนและมีค่าใช้จ่ายเกิดขึ้น ให้ผู้นั้นต้องรับผิดชอบค่าใช้จ่ายที่เกิดขึ้นตามจํานวนที่จ่ายจริง
************************************************** 19 ตุลาคม 2565